**British Airways** (**BA**) on Yhdistyneen kuningaskunnan kansallinen lentoyhtiö ja maan suurin lentoyhtiö lentojen lukumäärän, laivaston koon ja kohteiden lukumäärän perusteella. Matkustajamäärissä yhtiö on toiseksi suurin easyJetin jälkeen.

British Airways on myös yksi maailman suurimmista lentoyhtiöistä, ja se lentää kaikkiin kuuteen maanosaan. Solmukohtia ovat Lontoon Heathrow'n ja Gatwickin lentoasemat. British Airways on maailmanlaajuisen Oneworld-lentoyhtiöallianssin perustajajäsen yhdessä American Airlinesin, Cathay Pacificin, Qantasin ja Canadian Airlinesin kanssa.

Nykyinen British Airways syntyi keväällä 1974, jolloin kaksi aiemmin erillistä lentoyhtiötä fuusioitui yhdeksi valtio-omisteiseksi lentoyhtiöksi. Vuonna 1987 yhtiö British Airways yksityistettiin osana konservatiivisen hallituksen yksityistämishanketta. Sittemmin yhtiö on laajentunut ostamalla ja sulauttamalla lukuisia yhtiöitä osaksi toimintaansa, viimeisimpänä British Midland Internationalin vuonna 2012. British Airwaysista tuli osa International Airlines Groupia vuonna 2011, kun British Airways ja Espanjan kansallinen lentoyhtiö Iberia muodostivat uuden holdingyhtiön. Yhtiöjärjestelyistä huolimatta molemmat yksiköt jatkavat toimintaa oman brändinsä alla.

British Airwaysin laivaston selkäranka koostuu pitkälti eurooppalaisvalmisteisista Airbus A320 -koneperheen matkustajakoneista, joita yhtiöllä on käytössä yli 150. Kaukolentoverkoston perustana on Boeing 777 -koneperhe, jonka lisäksi yhtiö operoi 12 Airbus A380 -konetta ja yli 30 Boeing 787 Dreamliner -konetta. British Airways modernisoi laivastoaan tilattuaan uusia Boeing 787 -koneita ja Airbus A350 -koneita, jotka liittyivät yhtiön laivastoon 2010-luvun aikana.

Historia
--------

25. elokuuta 1919 Air Transport And Travel suoritti maailman ensimmäisen aikataulutetun kaupallisen lennon Lontoo-Pariisi välillä, koneena De Havilland DH4. Lennolla kuljetettiin yksi matkustaja sekä rahtina sanomalehtiä, kermaa ja hilloa. Tästä katsotaan alkaneen British Airwaysin historia. Vuoden 1921 alussa Daimler Air Hire Limited osti yhtiön, ja se nimettiin uudeksi Daimler Airway Limited yhtiöksi, joka jatkoi lentoja. 31. maaliskuuta 1924 neljä brittiläistä lentoyhtiötä – Instone Air Line, Handley Page Transport, Daimler Airways ja British Air Marine Navigation – yhdistyivät Imperial Airwaysiksi. Yhtiön ensimmäinen lento tapahtui 26. huhtikuuta 1924, koneena de Havilland DH.34, reittinä Lontoo-Pariisi. Myöhemmin Imperial Airways avasi lentoreitit Lontoosta Eurooppaan, Aasiaan ja Afrikkaan. Vuonna 1933 yhtiö teki ensimmäisen lentonsa Australiaan ja avasi reitin Singaporeen. Huhtikuussa 1940 Imperial Airways ja silloinen British Airways Ltd. sulautuivat virallisesti kansalliseksi lentoyhtiöksi, British Overseas Airways Corporationiksi (BOAC).

### 1940-luku

Toisen maailmansodan aikana BOAC toimi Britannian Ilmailuviranomaisen alaisena, jolloin matkustajalentojen määrää rajoitettiin. BOAC käytti suurta lentoveneiden kalustoaan siirtääkseen sotilaita ja muuta henkilöstöä Yhdysvaltoihin ja Britanniaan. BOAC:n lentäjät veivät hävittäjälentäjiä takaisin Amerikkaan Consolidated B-24 Liberator -pommikoneilla, kun uudet sotalentokoneet oli toimitettu Britanniaan. Yhtiö teki myös Mosquito-lentoja Skotlannista Tukholmaan, josta se haki tärkeitä kuulalaakereita sotaa varten. BOAC teki epäsäännöllisiä lentoja koko sodan ajan New Yorkiin Boeing 314 -lentoveneellä. 

BOAC:n Boeing 314 Nigeriassa.
Sodan jälkeen rajoitukset loppuivat ja BOAC jatkoi lentoja kaikille mantereille lukuun ottamatta Etelä-Amerikkaa ja Karibiaa, jonne lensi BOAC:stä eronnut British South American Airways. Tämä yhtiö liittyi takaisin BOAC:hen vuonna 1949. Manner-Euroopan ja kotimaan lentoja hoiti uusi kansallinen lentoyhtiö British European Airways (BEA). Alun perin BOAC:lla oli ollut vaatimus ostaa vain brittiläisiä lentokoneita, mutta heinäkuussa 1946 se sai luvan tilata amerikkalaisia Lockheed Constellation -koneita, koska Atlantin ylitysreitille ei ollut saatavilla sopivaa brittiläistä lentokonetta, ja BOAC:n laivasto oli jo pääosin vanhentunut. Samana vuonna yhtiö avasi reitin New Yorkiin uusilla koneilla, joka muuttui säännölliseksi 1950. 1940-luvun loppupuolella yhtiö lopetti lentoveneiden käytön ja avasi paljon uusia kohteita Eurooppaan, Pohjois-Amerikkaan, Aasiaan ja Afrikkaan.

### 1950-luku

Vuonna 1952 BOAC lensi maailman ensimmäisen kaupallisen suihkukonelennon De Havilland Cometilla Lontoosta Johannesburgiin viiden välilaskun kanssa. 10 760 kilometrin lento kesti 23 tuntia ja 36 minuuttia, joka oli vain puolet ajasta, joka matkaan oli aiemmin kulunut. Se otti Cometit käyttöön myös Aasian lennoille, mm. Tokioon. Myöhemmin koneet asetettiin kuitenkin lentokieltoon vuonna 1953-1954 tapahtuneiden onnettomuuksien seurauksena, joiden syyksi osottautui metallin väsyminen. Vuonna 1956 yhtiö allekirjoitti sopimuksen 15 Boeing 707-400 tilauksesta ja vastaanotti ensimmäisen Douglas DC-7 koneen ja aloitti sillä lennot New Yorkiin ja San Franciscoon.

Vuonna 1958 yhtiö esitteli uuden turistiluokan ja sai ensimmäiset Comet 4 -koneet, joilla tehtiin ensimmäinen Atlantin ylitys suihkumootterilla varustetulla lentokoneella. BOAC luopui Lockheed Constellation- koneista ja aloitti lennot Montrealiin ja Tokioon Comet 4 -koneilla. Vuonna 1959 sai ensimmäiset Vickers Viscount -koneet ja teki ensimmäisen maailmanympärilentonsa.

Yhtiön Comet 4 Manchesterin lentoasemalla vuonna 1963.
### 1960-luku

Vuonna 1960 BOAC sai ensimmäiset Boeing 707-400 koneet, joilla aloitettiin lennot Lontoosta Kanadaan, Los Angelesiin, Zürichiin, Tel Aviviin ja Teheraniin sekä lennot San Franciscosta Hongkongiin ja Tokioon. Vuonna 1963 yhtiö aloitti viikottaiset lennot Uuteen-Seelantiin Comet 4:llä sekä lopetti lennot Los Angelesiin. Vuonna 1964 BOAC sai ensimmäiset Vickers VC-10 koneet ja 1965 se lopetti Comet 4 koneiden käytön, mutta kone jatkoi vielä palvelua BEA:lla. Kesäkuussa 1965 BEA vastaanotti ensimmäiset De Havilland Tridentit, jolla suoritettiin maailman ensimmäinen kaupallinen automaattilaskeutuminen. Vuosina 1964/65 BOAC kuljetti miljoona matkustajaa ja lensi lähes 200 kohteeseen. Vuotta myöhemmin yhtiö tilasi Boeing 747-100 -koneita.

BOAC:n Vickers VC-10
### 1970-luku

Syyskuussa 1970 Palestiinan vapautuksen kansanrintaman (PFLP:n) jäsenet kaappasivat BOAC:n VC-10:n, joka oli matkalla Bombaysta (nykyisestä Mumbaista) Lontooseen. Kone pakotettiin laskeutumaan kahden muun koneen kanssa PFLP:n hallussa olleelle Dawsonin Fieldille, joka sijaitsi Zarqan kaupungissa, Jordaniassa. Kun lentokoneet olivat tyhjät matkustajista, PFLP:n jäsenet räjäyttivät koneet. Kaappaus tehtiin, koska PFLP:n lentokonekaappari Leila Khaled oli pidätettynä Britanniassa.

Kun ensimmäinen Boeing 747-100 saapui yhtiölle huhtikuussa 1970, lentäjät kieltäytyivät lentämästä niillä, ellei heille myönnetty palkankorotusta. Yhtiö kieltäytyi ja lentokoneet pysyivät maassa, kunnes sovinto saavutettiin vuotta myöhemmin huhtikuussa 1971. Huhtikuussa 1971 BOAC lensi ensimmäisen Boeing 747 -lennon, Lontoosta New Yorkiin. Yhtiöllä oli yhteensä 15 Boeing 747-100 -konetta ennen yhdistymistään BEA:n kanssa. Vuotta myöhemmin yhtiö tilasi seitsemän Concorde- yliäänikonetta, jotka eivät kuitenkaan ehtineet palvella yhtiötä ennen yhdistymistään.

BOAC:n Boeing 747-100 laskeutumassa Heathrow'n lentoasemalle vuonna 1972.
Vuonna 1974 BOAC ja BEA yhdistyivät nykyiseksi British Airwaysiksi (BA). Yhdistymisen jälkeen tilattiin kaksi British Aerospace 748 -konetta sekä 10 Lockheed Tristar -konetta, jotka saapuivat laivastoon vuonna 1975. 21. tammikuuta 1976 British Airways ja Air France julkaisivat samana päivänä uudet reitit Lontoosta Bahrainiin ja Pariisista Rio De Janeiroon, joita operoisivat uudet Concordet. Myöhemmin British Airways laajensi reittejä New Yorkiin ja Singaporeen. Saman vuoden heinäkuussa BA vastaanotti ensimmäiset Boeing 747-200 -koneet, joilla oli edeltäjäänsä 100- varianttiin verrattuna 3500 kilometriä pidempi kantama sekä suurempi lentoonlähtöpaino. Vuonna 1978 BA tilasi 19 Boeing 737-200 konetta ja kolme BAC 1-11 konetta.

Yhtiön Concorde vuonna 1978.
### 1980-luku

1980-luvun alussa polttoaineen hinta nousi hälyttävästi 70%. Yhtiö julkisti suunnitelman, jossa vaadittiin kannattamattomien reittien luopumisesta, henkilöstövähennyksiä ja vanhempien Trident 2, Boeing 707 ja Super VC-10 -lentokoneiden ennenaikaista eläkkeelle siirtämistä, jotka kaikki poistettiin käytöstä maaliskuuhun 1981 mennessä. Vuonna 1980 British Airwaysin tytäryhtiö British Airtoursin viimeinen Boeing 707-400 poistui laivastosta ja yhtiö sai ensimmäiset Boeing 737-200 -koneet sekä seitsemännen ja viimeisen Concorde- yliäänikoneen. Kolme vuotta myöhemmin yhtiö vastaanotti ensimmäiset Boeing 757-200 -koneet, joita käytettiin Euroopan lennoilla.

Vuonna 1983 BA otti käytöön uuden sloganinsa, "The World's Favourite Airline" (suom. *Maailman suosituin lentoyhtiö*), joka perustui siihen että yhtiö kuljetti eniten matkustajia maailmassa. 4. joulukuuta 1984 British Airways julkisti uuden British Landor- värityksen, jonka tarkoituksena oli tuoda jotain uutta, mutta säilyttää myös jotain vanhaa. Suunnittelu kesti puolitoista vuotta ja maksoi miljoona euroa.

Yhtiön Boeing 747-100 British Landor- värityksessä vuonna 1985.
Vuonna 1986 yhtiö tilasi 16 Boeing 747-400 -konetta, jotka korvaisivat myöhemmin Boeing 747-100 -ja 200 -koneet sekä lensi ensimmäisen Concorde- lennon Barbadokselle.

Yhtiö yksityistettiin ja listattiin Lontoon pörssiin suuren ylikysynnän alla vuonna 1987 Margaret Thatcherin hallituksen päätöksellä. Kaupankäynti British Airwaysin osakkeilla alkoi 11. helmikuuta. Saman vuoden joulukuussa British Airways yhdistyi British Caledonian kanssa, joka operoi lentoja Länsi-Afrikkaan ja Etelä-Amerikkaan. Yhdistyminen taloudellisesti vaikeuksissa olevan Caledonianin kanssa julkistettiin ja toteutettiin joulukuussa sen jälkeen, kun oli päästy sopimukseen joidenkin Caledonian lähtö- ja saapumisaikojen luopumisesta. Yhtiö sai Caledonialta kahdeksan McDonnell Douglas DC-10- konetta, viisi Boeing 747 -lentokonetta, 13 BAC 1-11-500 -lentokonetta ja 10 Airbus A320-100 -koneen tilauksen. Tämä oli ensimmäinen kerta, kun British Airways omisti DC-10 -lentokoneita ja ne olivat liikenteessä vielä 11 vuotta.

BA:n McDonnell Douglas DC-10-30.
Vuotta myöhemmin BA vastaanotti ensimmäiset Airbus A320-100- koneet, jotka säilyivät palveluksessa vielä 19 vuotta. Lokakuussa 1988 yhtiö tilasi myös Boeing 737-300, -400 ja -500 variantin koneita, jotka saapuivat laivastoon vuonna 1991. Maaliskuussa 1989 yhtiö esitteli uuden ykkösluokan. 28. heinäkuuta 1989 British Airways lensi ensimmäisen Boeing 747-400 -lentonsa, reittinä Lontoo-Philadelphia-Pittsburgh. -400:n 13000 kilometrin toimintasädettä käytettiin uusilla välilaskuttomilla reiteillä Lontoosta Singaporeen, Tokioon, São Paoloon ja Johannesburgiin. BA:lla oli enimmillään 59 Boeing 747-400 -konetta.

Yhtiön Boeing 747-400 vuonna 1994.
### "Dirty Tricks" -skandaali

Vuonna 1991 julkisuuteen nousi "Dirty Tricks" -skandaali, jossa vuonna 1990 British Airwaysin edustajat soittivat Virgin Atlanticin asiakkaille ja teeskentelivät olevansa Vigin Atlanticin edustajia. Edustajat yrittivät saada asiakkaita vaihtamaan lentojaan ja yrittivät tietokoneiden hakkerointia saadakseen pääsyn Virginin Atlanticin tietoihin. Skandaaliin johtivat BA:n silloisen puheenjohtajan Lord Kingin ärtymys BA:n joidenkin reittien siirtämisestä Virgin Atlanticille sekä vuonna 1991 tehtyyn päätökseen sallia Virginin liikennöinti Heathrow'sta. Käännöspiste tuli myöhemmin samana vuonna sen jälkeen, kun Branson oli koonnut paljon julkisuutta saaneen tehtävän lennättääkseen Saddam Husseinin panttivankeja takaisin Britanniaan.

Tammikuussa 1991 Branson sai vihiä asiasta yksittäiseltä British Airwaysin työntekijältä. BA:n viikoittainen henkilöstösanomalehti BA News julkaisi artikkelin, jossa sanottiin, että väitteet olivat Virginin keksintö. Branson käytti tätä artikkelia vuonna 1992 Lord Kingiä ja British Airwaysia vastaan ​​nostetun kunnianloukkausvaatimuksen perustana.

Yhtiö myönsi korkeimmassa oikeudessa, että henkilökunta oli harjoittanut "huonoja liiketoimintatapoja", mukaan lukien asiakirjojen hävittäminen, matkustajille soittelu ja "vihamielisten ja huono-arvoisten" juttujen levittäminen Virginista lehdistössä. BA pyysi anteeksi ja ratkaisi asian maksamalla Bransonille 600 000 euroa ja Virgin Atlanticille 130 000 euroa. BA:lle aiheutui oikeudenkäyntikuluja 3 miljoonan euron edestä.

### 1990-luku

Vuonna 1990 uudet Boeing 767-300ER -koneet saapuivat laivastoon, joita käytettiin pääasiassa Euroopan reiteillä. Heinäkuussa 1990 British Airways tilasi 21 uutta Boeing 747-400 -matkustajakonetta. Persianlahden sota vaikutti merkittävästi matkustajamäärien vähenemiseen, jonka myötä monia työpaikkoja menetettiin ja lentokonetilauksia lykättiin.

Kesäkuussa 1991 julkistettiin 12 miljoonan euron arvoinen asiakaspalvelun parannuspaketti, jonka tarkoituksena on säilyttää lentoyhtiön kilpailuetu Pohjois-Atlantilla. "Mission Atlantic" sisälsi uudet Lounget ja lähtöselvitystilat Yhdysvalloissa sekä uudet Club Worldin ateria- ja matkustajapalvelun parannukset Heathrow'lla, jotka kaikki oli tarkoitus ottaa käyttöön kuukauden aikana. Elokuussa BA tilasi 5 miljardilla eurolla lentokoneita, sisältäen 15 Boeing 777-200 konetta ja optiot 24:lle Boeing 747-400 -koneelle ja 11 British Aerospace ATP:lle. Lokakuussa 1991 yhtiö sai ensimmäiset Boeing 737-400 koneet ja viimeiset Lockheed Tristarit poistuivat laivastosta.

Yhdistyneen kuningaskunnan entinen kuningatar Elisabet II ja hänen aviomiehensä Prinssi Philip laskeutumassa Concorden kyydistä Bergstromin lentotukikohdassa, Texasissa vuonna 1991.
Vuonna 1992 British Airways osti 49,9% ranskalaisesta TAT European Airlinesista ja vuonna 1993 25% australialaisesta Qantasista. Vuonna 1993 BA:n pitkäaikainen puheenjohtaja Lord King erosi tehtävästään ja paikalle tuli Colin Marshall. Marshall nimitti yhtiö seuraavaksi toimitusjohtajaksi Bob Aylingin, joka aloitti tehtävässä myöhemmin. Maaliskuussa 1993 BA:n tytäryhtiö British Asia Airways aloitti suorat lennot Lontoosta Taiwaniin käyttäen yhtä Boeing 747-400 -konetta, jossa oli erityinen kiinalainen peräsinlogo. Vuonna 1994 British Airways julkaisi World Offers -hinnat yli 50 kohteeseen ja laski hintoja keskimäärin kolmanneksella myydäkseen paikkoja, jotka muuten olisivat jääneet myymättä. Syyskuussa 1994 julkisti 83 miljoonan euron parannuspaketin, joka sisälsi uusia istuimia, loungeja tärkeimmissä kohteissa kaikkialla Euroopassa, nopean turvatarkastuksen Heathrow'n lentoasemalla sekä uusia lennolla tarjoiltavia ruokia.

British Asia Airwaysin Boeing 747-400.
Vuonna 1995 yhtiö vastaanotti ensimmäisen Boeing 777-200 -koneensa ja aloitti liikennöinnin Heathrow'sta Dubaihin ja Masqatiin. Vuotta myöhemmin BA:n Concorde teki maailmanennätyksen reitillä New York-Lontoo, vain 2,53 tunnissa.

10. kesäkuuta 1997 yhtiö otti käyttöön taiteilijoiden suunnittelemat abstraktit maalaukset koneidensa sivuperäsimissä. Maalauksia oli alun perin 15 erilaista, mutta maalauksia tuli ajan kuluessa lisää. Kukin maalauksista viittasi johonkin yhtiön reittikohteeseen, historialliseen tapahtumaan tai brittiläiseen taiteeseen. Maalaukset herättivät paljon vastustusta minkä vuoksi niistä luovuttiin parissa vuodessa. Myöskään Britannian entinen pääministeri Margaret Thatcher ei pitänyt maalauksista ja sanoi: "Me lennämme Britannian lipulle, emme näille kauheille asioille", ja peitti maalauksen nenäliinalla.

British Airwaysin Boeing 747-400 -koneen peräsimessä oleva Chelsea Rose -maalaus.
Vuotta myöhemmin British Airways avasi uuden bisneskeskuksen Heatrow'n terminaalin 1 Club Europe loungeen. Se varustettiin henkilökohtaisilla tietokoneilla, modeemiliitännöillä kannettaville tietokoneille, fakseilla, puhelimilla sekä kopiointi- ja skannaustoiminnoilla. Samana vuonna yhtiö tilasi 21 Boeing 777 -konetta, kuusi Boeing 757-200 -konetta ja 59 Airbus A320- koneperheen konetta. Vuonna 1999 British Airways, American Airlines, Canadian Airlines International, Cathay Pacific ja Qantas perustivat Oneworld- lentoyhtiöalianssin. Syyskuussa 1999 Finnair liittyi alianssiin ensimmäisenä hyväksyttynä jäsenenä. Myös vuonna 1999 BA:n viimeiset McDonnell Douglas DC-10 ja Boeing 747-100 -koneet poistuivat laivastosta ja yhtiö sai viimeisen Boeing 747-400 -koneensa.

BA:n Boeing 747-400 Oneworld-värityksessä.
### 2000-luku

Vuonna 2000 toimitusjohtajan tehtävässä aloitti Rod Eddington. Helmikuussa 2000 British Airways ja Qantas ilmoittivat uusien lentojen aloittamisesta Britannian ja Australian välillä. Lennot lennettäisiin Singaporen kautta. Yhdessä lentoyhtiöiden oli määrä tarjota neljä päivittäistä vuoroa Lontoon ja Sydneyn välillä. Qantas lisäisi myös toisen päivittäisen lennon Melbournen ja Lontoon välillä. Singaporen ja Perthin välisten vuorojen määrä nousi 18 viikossa ja Singaporen ja Brisbanen välillä 11 viikossa. Reiteillä käytettiin Qantasin Boeing 767 -koneita ja uusien aikataulujen tukemiseksi Qantas alkoi vuokrata British Airwaysilta seitsemää Boeing 767 -lentokonetta. Vuonna 2000 Air Francen Concordelle sattuneen onnettomuuden seurauksena BA asetti Concordet lentokieltoon.

Vuonna 2001 yhtiö lopetti "The World's Favourite Airline" -sloganin käytön, sillä saksalainen Lufthansa ohitti BA:n matkustajamäärissä mitattuna. Syyskuussa 2001 British Asia Airways lopetti toimintansa ja BA otti Concordet takaisin käyttöön. Yhtiö käytti 20 miljoonaa euroa koneiden turvallisuuden parantamiseen sekä 11 miljoonaa euroa palvelun kehittämiseen. Marraskuussa ensimmäiset Avro RJ100 -koneet saapuivat yhtiön laivastoon.

Yhtiön Avro RJ100 vuonna 2005.
Vuonna 2002 British Airways vaihtoi lentokonetilauksensa Airbusin kanssa saadakseen 10 Airbus A321 -konetta 12 A318 -koneen ja kolmen A319 -koneen sijaan. Lentoyhtiön vuonna 1998 tekemä tilaus Airbusin kanssa pysyi ennallaan.

British Airways lensi Concorde-yliäänikoneella vuosina 1976–2003. Lennot lopetettiin vähentyneiden matkustajamäärien ja heikon kannattavuuden takia. Viimeinen kaupallinen lento tapahtui 24. lokakuuta 2003 New Yorkista Lontooseen.

20. helmikuuta 2005 British Airwaysin Boeing 747-400 oli nousemassa Los Angelesin kansainväliseltä lentoasemalta, määränpäänään Lontoon Heathrow'n lentoasema, kun yksi sen moottoreista syttyi tuleen. Lennon 268 miehistö sammutti moottorissa olleen tulen ja ilmoitti asiasta lennonjohdolle. Kun lennonjohto oletti että lento palaisi takaisin Los Angelesiin, koneen lentäjät päättivät kuitenkin jatkaa matkaansa ja että he "yrittävät päästä niin pitkälle kuin voivat". Lopulta kone laskeutui Manchesterin lentoasemalle, sillä koneen polttoaine ei todennäköisesti olisi riittänyt Heathrow'lle asti. Näin yhtiö vältti yhteensä 275 000 dollarin korvaukset, jotka se olisi joutunut maksamaan lennon matkustajille, jos lento olisi myöhästynyt yli viisi tuntia. British Airwaysiä kritisoitiin että se oli suorittanut lennon ilman yhtä toimivaa moottoria, vaikka Boeing 747 on sertifioitu lentämään vain kolmella moottorilla.

Syyskuussa 2005 Rod Eddington siirtyi pois toimitusjohtajan paikalta ja nimitti seuraajakseen Willie Walshin. Walsh ilmoitti dramaattisista muutoksista British Airwaysin toimintaan tavoitteenaan säästää 350 miljoonaa euroa vuoteen 2008 mennessä, jotka aiheutuivat lentoyhtiön muuttamisesta uuteen keskuspaikkaansa Heathrow'n Terminaaliin 5.

BA:n nykyinen Union Flag- väritys.
Vuonna 2006 BA luopui abstrakteista maalauksista, jotka korvasi yhtiö nykyinen väritys "Union Flag". Maaliskuussa 2006 British Airwaysin Boeing 777-200ER teki silloisen maailmanennätyksen pisimmälle suoralle lennolle, pituudeltaan 17 157 kilometriä ja kestoltaan 18 tuntia 45 minuuttia. Lento lähti Brysselistä ja saapui Melbourneen. Kyseessä oli Britannian silloisen pääministeri Tony Blairin tilauslento. BA voitti "Vuoden lentoyhtiö" 2006 -palkinnon vuotuisessa Skytrax World Airline Awards -tapahtumassa. Vuoden 2006 loppuun mennessä 90% matkustajista käytti sähköistä lentolippua, jotka BA oli ottanut käyttöön vuonna 1997. Syyskuussa 2007 BA tilasi 12 Airbus A380 -konetta sekä 18 Boeing 787 -konetta.

17. tammikuuta 2008 British Airwaysin lento 38 törmäsi maahan Heathrow'n lentoasemalla. BA:n Boeing 777-200ER -kone oli laskeutumassa Lontooseen, kun koneen moottorit eivät vastanneet autopilotin eivätkä lentäjän käskyihin. Lopulta kone törmäsi maahan hieman ennen kiitotietä, jolloin laskutelineet irtosivat ja kone liukui kiitotien päähän. Kukaan ei kuollut eikä loukkaantunut vakavasti onnettomuudessa.

British Airwaysin lennon 38 onnettomuuspaikka.
Maaliskuussa 2008 kuningatar Elisabet II avasi Heathrow'n terminaali 5:n. Avaamisen jälkeen British Airways siirsi vähitellen kauko- ja Euroopanlentoja terminaaliin. Elokuussa yhtiö tilasi kuusi Boeing 777-300ER -konetta. Lokakuussa 2008 oli kulunut 50 vuotta, kun ensimmäinen Atlantin ylitys suihkumoottorikoneella tapahtui vuonna 1958.

Heathrow'n terminaali 5.
Finanssikriisin seurauksena touko-marraskuussa 2009 yhtiö teki tappiota 340 miljoonaa euroa. Syyskuussa 2008 BA aloitti lennot London Cityn lentoasemalta New Yorkiin, koneena Airbus A318, jossa oli pelkkiä business-luokan istuimia.

BA:n Airbus A318 London Cityn lentoasemalla.
### 2010-luku

British Airwaysin Boeing 777-300ER lähdössä Los Angelesin kansainväliseltä lentoasemalta.
Elokuussa 2010 ensimmäinen Boeing 777-300ER saapui laivastoon, jossa oli uusittu matkustamo sekä viihdejärjestelmä. BA:lla on vuonna 2022 16 Boeing 777-300ER -konetta. Lokakuussa 2010 viimeiset Boeing 757-200 -koneet poistuivat laivastosta. Tammikuussa 2011 British Airways ja Iberia fuusioituivat International Airlines Group:iksi(IAG). Molemmat lentoyhtiöt jatkavat toimintaansa nykyisten brändiensä alla. Yhdistymisen arvoksi uskotaan noin 6 miljardia euroa ja uudella konsernilla on yli 400 lentokonetta ja se lentää yli 200 kohteeseen eri puolilla maailmaa. Willie Walsh aloitti IAG:n toimitusjohtajana ja Keith Williamsista tuli BA:n puheenjohtaja IAG-konsernissa. 19. kesäkuuta 2012 British Airwaysin erityisvärein maalattu Airbus A319 lensi olympiatulen Ateenasta Naval Air Station Culdroseen, Cornwalliin. Sieltä se jatkoi matkaansa vuoden 2012 kesäolympialaisiin Lontooseen.

British Airwaysin Airbus A319-100 Firefly- värityksessä.
Kesäkuussa 2013 yhtiö vastaanotti ensimmäisen Boeing 787-8 Dreamliner -koneen, jonka ensilento tapahtui Tukholmaan sekä heinäkuussa ensimmäisen Airbus A380-800 -koneen, jonka ensimmäinen lento tapahtui Granadaan. 1. tammikuuta 2014 Keith Williams tuli BA:n uudeksi toimitusjohtajaksi. Syyskuussa 2015 yhtiö sai ensimmäisen Boeing 787-9 -koneen sekä viimeinen Boeing 737-lento tapahtui Torinosta Gatwickiin, jolloin BA oli käyttänyt Boeing 737 -koneita 35 vuotta. Huhtikuussa 2016 Alex Cruz otti toimitusjohtajan paikan.

BA:n Airbus A380-800.
28. toukokuuta 2017 British Airways perui kaikki Lontoon Heathrow'n ja Gatwickin lentokentiltä lähtevät lennot, syynä IT-häiriö. Häiriö vaikutti yli 1000 lentoon ja 75 000 matkustajaan. Syyksi paljastui palvelinkeskuksen sähkökatkoksen jälkeinen virtapiikki, joka vahingoitti palvelinkeskuksen palvelimia.

25. elokuuta 2019 British Airways juhli 100 vuoden historiaansa. Sen kunniaksi BA maalasi kolme Boeing 747-400 -konetta entisiin BOAC- , Landor- ja Negus väreihin sekä yhden Airbus A319 koneen BEA:n väreihin. Vuonna 2019 yhtiö kuljetti 44 miljoonaa matkustajaa ja ensimmäiset Airbus A350-1000 -koneet saapuivat laivastoon. Tuhannet BA:n lentäjät menivät lakkoon syyskuussa 2019, syynä palkka ja työolosuhteet. Yli 1500 lentoa peruttiin, joka vaikutti lähes 200 000 matkustajaan.

British Airwaysin Airbus A319-100 BEA:n entisissä väreissä.
### 2020-luku

Vuonna 2020 koronapandemian seurauksena matkustajamäärät vähenivät 75 %. BA ilmoitti poistavansa kaikki Boeing 747-400-, Airbus A318- ja Boeing 777-200 -koneet laivastosta välittömästi. Vuonna 2020 yhtiön puolen vuoden liikevaihto oli 800 miljoonaa euroa tappiolla sekä yhtiö suunnitteli vähentävänsä 12 000 työpaikkaa. Lokakuussa 2020 Sean Doyle otti toimitusjohtajan paikan. Helmikuussa 2022 yhtiö lopetti Ukrainan ja Venäjän ilmatilan käytön Venäjän hyökättyä Ukrainaan. Sen seurauksena Aasian lennot pidentyivät keskimäärin 90 minuutilla.

Heinäkuussa 2022 BA ilmoitti peruvansa yhteensä yli 20 000 lentoa Heathrow'n lentoasemalta aikavälillä heinäkuu-maaliskuu, johtuen matkustajamäärien kohoamisen ja työntekijäpulan yhteisvaikutuksesta.

Nykypäivä
---------

British Airwaysin kotikenttänä toimii Lontoon Heathrow'n lentoasema. Yhtiöllä on hallussaan noin 51% Heathrow'n lähtö- ja saapumisajoista ("sloteista"). Yhtiöllä on hallitseva asema myös Lontoon Gatwickin lentoasemalla.

BA perusti oman halpalentoyhtiön Go Flyn vuonna 1997, mutta myi sen vuonna 2002 pääomasijoittajalle, jolta se siirtyi seuraavana vuonna easyJet-yhtiölle.

Saksalainen tytäryhtiö Deutsche BA myytiin vuonna 2003 ja 18,5 %:n osuus australialaisesta Qantas-yhtiöstä vuonna 2004. 

Vuonna 2007 British Airways myi alueellisia lentoja hoitaneen tytäryhtiönsä BA Connectin (entinen British Airways Citiexpress) halpalentoyhtiö Flybelle ja sai 15 prosentin osuuden tässä yhtiössä.

Laivasto
--------

British Airwaysin Airbus A320-200 Helsinki-Vantaan lentoasemalla.
British Airwaysin Airbus A321neo Tallinnan Lennart Meri -lentoasemalla.
British Airwaysin Airbus A350-1000 laskeutumassa Heathrow’n lentoasemalle.
British Airwaysin Airbus A380-800 Los Angelesin kansainvälisellä lentoasemalla.
British Airwaysin entinen Boeing 747-400 Oneworldin värityksessä.
British Airwaysin Boeing 777-200ER.
British Airwaysin Boeing 787-9 laskeutumassa San Josén kansainväliselle lentoasemalle.
### Nykyinen laivasto

Tammikuussa 2024 British Airwaysin laivasto koostuu seuraavista konetyypeistä. Laivaston keski-ikä on 14,0 vuotta.

British Airwaysin laivasto| Konetyyppi | Lukumäärä | Tilauksia | Matkustajapaikkoja | Huomautuksia |
| --- | --- | --- | --- | --- |
| Airbus A319-100 | 30 | — | 143 |  |
| 144 |
| Airbus A320-200 | 65 | — | 177 |  |
| 180 |
| Airbus A320neo | 20 | 2 | 180 |  |
| Airbus A321-200 | 11 | — | 154 |  |
| 218 |
| Airbus A321neo | 13 | 1 | 220 |  |
| Airbus A350-1000 | 17 | 1 | 331 |  |
| Airbus A380-800 | 12 | — | 469 |  |
| Boeing 777-200ER | 43 | — | 235 | Konetyypin ensimmäinen käyttäjä. |
| 236 |
| 272 |
| 275 |
| 332 |
| 336 |
| Boeing 777-300ER | 16 | — | 254 |  |
| 299 |
| Boeing 777-9 | — | 18 | vahv. myöh. | Toimitukset alkavat vuonna 2024. |
| Boeing 787-8 | 12 | — | 214 |  |
| Boeing 787-9 | 18 | — | 216 |  |
| Boeing 787-10 | 7 | 5 | 256 |  |
| Yhteensä | 264 | 27 |  |  |

### Historiallinen laivasto

|  |
| --- |
| **British Airwaysin historiallinen laivasto** |
| Konetyyppi | Koneiden lukumäärä | Käytössä vuosina | Lisätietoja |
| BAC 1-11 Series 500 | 31 | 1974–1998 |  |
| Boeing 747-100 | 19 | 1974–2001 |  |
| Boeing 747-200 | 25 | 1977–2003 | Yksi koneista oli rahtiversio. |
| Boeing 737-200 | 52 | 1978–1995 |  |
| Lockheed L-1011 TriStar | 6 | 1974–1983 |  |
| Concorde | 7 | 1975–2003 |  |
| Boeing 757-200 | 56 | 1983–2010 |  |
| McDonnel Douglas DC-10 | 8 | 1988–1999 |  |
| Airbus A320-100 | 5 | 1988–2007 |  |
| Boeing 737-300 | 20 | 1988–2009 |  |
| British Aerospace BAe ATP | 15 | 1988–1999 |  |
| British Aerospace BAe 146-200 | 4 | 1989–1994 | Yksi koneista oli -300 versio.
  |
| Boeing 747-400 | 59 | 1989–2020 |  |
| Boeing 767-300ER | 31 | 1990–2018 |  |
| Boeing 737-400 | 39 | 1991–2015 |  |
| Fokker F100 | 6 | 1993–1997 |  |
| De Havilland Canada DHC-8 Dash 8 | 2 | 1993–1998 |  |
| Boeing 777-200 | 5 | 1995–2020 |  |
| Boeing 737-500 | 13 | 1996–2013 |  |
| Bombardier CRJ-200LR | 2 | 1999–2003 |  |
| Saab 340 | 11 | 1999–2008 |  |
| Airbus A318 | 2 | 2009–2020 |  |

Lähteet
-------

1. ↑  Largest airports and airlines in the United Kingdom *Worlddata.info*. Viitattu 17.7.2022. (englanniksi)
2. ↑  UK airline passenger numbers *Statista*. Viitattu 17.7.2022. (englanniksi)
3. ↑  Devansh Mehta: British Airways Increases Rebooking Flexibility Amid Heathrow Capacity Cap *Simple Flying*.  15.7.2022. Viitattu 17.7.2022. (englanniksi)
4. ↑  | oneworld *www.oneworld.com*. Viitattu 17.7.2022. (englanniksi)
5. ↑  British Airways PLC | History & Facts | Britannica *www.britannica.com*. Viitattu 17.7.2022. (englanniksi)
6. ↑  LondonAirTravel: The 1987 Privatisation Of British Airways *London Air Travel*.  1.8.2019. Viitattu 17.7.2022. (englanniksi)
7. ↑  BA-owner IAG completes BMI takeover *BBC News*.  20.4.2012. Viitattu 17.7.2022. (englanniksi)
8. ↑  International Airlines Group (IAG) Airline Group Profile | CAPA *centreforaviation.com*. Viitattu 17.7.2022.
9. 1 2 3 4  British Airways Fleet Details and History *www.planespotters.net*. Viitattu 14.5.2022.
10. ↑  Explore our history: 1910 - 1919 *britishairways.com*. Viitattu 14.5.2022.
11. ↑  history of flight - The first airlines | Britannica *www.britannica.com*. Viitattu 14.5.2022. (englanniksi)
12. ↑  Explore our past: 1920 - 1929 *britishairways.com*. Viitattu 14.5.2022.
13. ↑  Explore our past: 1930 - 1939 *britishairways.com*. Viitattu 14.5.2022.
14. ↑  The story of BOAC’s ‘Ball-bearing Run' missions *www.key.aero*. Viitattu 14.5.2022. (englanniksi)
15. 1 2  Explore our past: 1940 - 1949 *britishairways.com*. Viitattu 14.5.2022.
16. 1 2 3 4  BOAC Its part in the British Airways 100 celebrations *www.britairliners.org*. Viitattu 14.5.2022. (englanniksi)
17. ↑  Explore our past: 1950 - 1959 *britishairways.com*. Viitattu 14.5.2022.
18. ↑  Explore our past: 1960 - 1969 *britishairways.com*. Viitattu 14.5.2022.
19. ↑  The Hijacking Of A BOAC Super VC-10 Aircraft At Dawsons Field, 1970 *London Air Travel*.  14.8.2019. Viitattu 14.5.2022. (englanniksi)
20. ↑  The Boeing 747 at British Overseas Airways Corporation *London Air Travel*.  24.12.2020. Viitattu 14.5.2022. (englanniksi)
21. ↑  Why Did BEA Merge With BOAC To Form British Airways? *Simple Flying*.  12.9.2019. Viitattu 14.5.2022. (englanniksi)
22. ↑  The Fall Of The Boeing 747-200 *Simple Flying*.  20.9.2021. Viitattu 14.5.2022. (englanniksi)
23. ↑  Explore our past: 1970 - 1979 *britishairways.com*. Viitattu 14.5.2022.
24. 1 2  Explore our past: 1980 -1989 *britishairways.com*. Viitattu 14.5.2022.
25. 1 2  LondonAirTravel: British Airways "The World's Favourite Airline" Advertising Slogan *London Air Travel*.  28.8.2019. Viitattu 4.7.2022. (englanniksi)
26. ↑  The British Airways "Landor" Livery *London Air Travel*.  19.8.2019. Viitattu 14.5.2022. (englanniksi)
27. ↑  Explore our past: 1980 - 1989 *britishairways.com*. Viitattu 14.5.2022.
28. ↑  The 1987 Privatisation Of British Airways - London Air Travel *London Air Travel*. Viitattu 14.5.2022.
29. ↑  A History Of British Caledonian And British Airways - London Air Travel *London Air Travel*. Viitattu 14.5.2022.
30. ↑  Charles Kennedy: British Airways: 747 History Special *SamChui.com*.  18.7.2020. Viitattu 14.5.2022. (englanniksi)
31. ↑  Lord King of Wartnaby *The Guardian*. Viitattu 14.5.2022.
32. ↑  Row over dirty tricks led to decade of hostilities *the Guardian*.  2.8.2007. Viitattu 14.5.2022. (englanniksi)
33. 1 2 3 4  Explore our past: 1990 - 1999 *britishairways.com*. Viitattu 14.5.2022.
34. ↑  BA takes 49.9% stake in French airline *The Independent*.  24.9.1992. Viitattu 14.5.2022. (englanniksi)
35. ↑  Bloomberg COMPANY NEWS; BRITISH AIRWAYS PLANS TO SELL STAKE IN QANTAS AIRWAYS *The New York Times*.  8.9.2004. Viitattu 14.5.2022. (englanniksi)
36. ↑  Steven Prokesch: Competing on Customer Service: An Interview with British Airways’ Sir Colin Marshall *Harvard Business Review*.  1.11.1995. Viitattu 14.5.2022.
37. ↑  What Happened To British Asia Airways? *Simple Flying*.  24.11.2020. Viitattu 14.5.2022. (englanniksi)
38. ↑  British Airways' First Boeing 777 Retired Having Flown Almost 50 Million Miles *Simple Flying*.  14.1.2020. Viitattu 14.5.2022. (englanniksi)
39. ↑  Pranjal Pande: 25 Years Ago Concorde Completed The Fastest Transatlantic Crossing *Simple Flying*.  8.2.2021. Viitattu 4.7.2022. (englanniksi)
40. 1 2  In Pictures: A Look Back At British Airways' World Tails Liveries *Simple Flying*.  31.1.2022. Viitattu 14.5.2022. (englanniksi)
41. ↑  Thatcher takes aim at British Airways tail logos *AP NEWS*. Viitattu 14.5.2022. (englanniksi)
42. ↑  Airbus Lands First British Airways Deal *Los Angeles Times*.  25.8.1998. Viitattu 14.5.2022. (englanniksi)
43. ↑  The Story Of The oneworld Alliance *Simple Flying*.  6.9.2019. Viitattu 14.5.2022. (englanniksi)
44. ↑  Daniel MichaelsStaff Reporter of The Wall Street
Journal: British Airways Appoints Eddington as New CEO *Wall Street Journal*.  26.4.2000. Viitattu 14.5.2022. (englanniksi)
45. ↑  The History Of The Kangaroo Route *Simple Flying*.  10.12.2020. Viitattu 14.5.2022. (englanniksi)
46. 1 2 3 4  Explore our past: 2000 - 2009 *britishairways.com*. Viitattu 14.5.2022.
47. ↑  British Airways Grounds Concorde Fleet *The Guardian*. Viitattu 14.5.2022.
48. ↑  Concorde returns to service *The Guardian*. Viitattu 14.5.2022.
49. ↑  Celebrating Concorde *britishairways.com*. Viitattu 14.5.2022.
50. ↑  Helwing Villamizar: Today in Aviation: British Airways Flight 268 *airwaysmag.com*.  20.2.2022. Viitattu 9.9.2022. (englanniksi)
51. 1 2  Luke Bodell: Why A British Airways 747 Once Flew From LA To The UK On 3 Engines *Simple Flying*.  5.1.2021. Viitattu 9.9.2022. (englanniksi)
52. ↑  Is this Walsh's wapping? | Business | The Guardian *amp.theguardian.com*. Viitattu 14.5.2022.
53. ↑  Unions hear last call for Heathrow check-in *The Guardian*. Viitattu 14.5.2022.
54. ↑  2006-04-03T10:20:00+01:00: BA Boeing 777-200 breaks non-stop commercial flight record, Brussels to Melbourne *Flight Global*. Viitattu 14.5.2022. (englanniksi)
55. ↑  Airline of the Year Winners *SKYTRAX*. Viitattu 14.5.2022. (englanniksi)
56. ↑  BA ditches Boeing jumbo for Airbus A380 *Reuters*.  27.9.2007. Viitattu 14.5.2022. (englanniksi)
57. ↑  14 Years Since British Airways Flight 38: The 777's First Hull Loss *Simple Flying*.  17.1.2022. Viitattu 14.5.2022. (englanniksi)
58. ↑  Queen opens new terminal at London's Heathrow Airport *The New York Times*.  14.3.2008. Viitattu 14.5.2022. (englanniksi)
59. ↑  British Airways marks 50 years of Trans-Atlantic jet flight *gulfnews.com*. Viitattu 14.5.2022. (englanniksi)
60. ↑  British Airways makes worst ever loss *The Guardian*. Viitattu 14.5.2022.
61. ↑  12 Years Ago BA Operated Its First Transatlantic A318 Flight *Simple Flying*.  29.9.2021. Viitattu 14.5.2022. (englanniksi)
62. 1 2 3 4 5  Explore our past: 2010 - present *britishairways.com*. Viitattu 14.5.2022.
63. ↑  British Airways trades for last time ahead of Iberia merger *the Guardian*.  20.1.2011. Viitattu 14.5.2022. (englanniksi)
64. ↑  British Airways Retires Its 2012 Olympic Flame Carrying A319 *Simple Flying*.  16.8.2021. Viitattu 14.5.2022. (englanniksi)
65. ↑  British Airways: BRITISH AIRWAYS WELCOMES ITS FIRST BOEING 787-9 DREAMLINER *mediacentre.britishairways.com*. Viitattu 14.5.2022. (englanniksi)
66. ↑  British Airways cancels all flights from Gatwick and Heathrow due to IT failure *the Guardian*.  28.5.2017. Viitattu 14.5.2022. (englanniksi)
67. ↑  British Airways To Paint Boeing 747 In Their Iconic Landor Livery *Simple Flying*.  1.3.2019. Viitattu 14.5.2022. (englanniksi)
68. ↑  Sarah Turner: Everything You Need To Know To See The British Airways Retro Liveries *Forbes*. Viitattu 14.5.2022. (englanniksi)
69. 1 2  British Airways plc: passenger numbers 2008-2020 *Statista*. Viitattu 14.5.2022. (englanniksi)
70. ↑  British Airways takes delivery of its first A350-1000 | Airbus *www.airbus.com*.  28.10.2021. Viitattu 14.5.2022. (englanniksi)
71. 1 2  British Airways pilots strike grounds 1,700 flights in latest blow to airline *Reuters*.  8.9.2019. Viitattu 14.5.2022. (englanniksi)
72. ↑  End of the jumbo: British Airways retires 747 early due to coronavirus crisis *Reuters*.  17.7.2020. Viitattu 14.5.2022. (englanniksi)
73. ↑  British Airways Retires Its Final Original Boeing 777 *Simple Flying*.  31.8.2020. Viitattu 14.5.2022. (englanniksi)
74. ↑  British Airways A318 Baby Bus Embarks On One Final Flight *Simple Flying*.  18.2.2021. Viitattu 14.5.2022. (englanniksi)
75. ↑  British Airways owner IAG says crisis worst in its history *BBC News*.  31.7.2020. Viitattu 14.5.2022. (englanniksi)
76. ↑  Coronavirus: British Airways set to cut 12,000 jobs as crisis grounds flights *Sky News*. Viitattu 14.5.2022. (englanniksi)
77. ↑  Who Is Sean Doyle - British Airways' New CEO *Simple Flying*.  13.10.2020. Viitattu 14.5.2022. (englanniksi)
78. ↑  Russia bans British airlines from its airspace *BBC News*.  25.2.2022. Viitattu 14.5.2022. (englanniksi)
79. ↑  Oliver Gill: BA warns Russian ban makes flights up to 90 minutes longer *The Telegraph*.  25.2.2022. Viitattu 14.5.2022. (englanniksi)
80. ↑  British Airways to cancel further 10,000 flights up to end of October *the Guardian*.  6.7.2022. Viitattu 9.9.2022. (englanniksi)
81. ↑  Which BA flights have been cancelled? *Times Travel*. Viitattu 9.9.2022. (englanniksi)
82. ↑  British Airways cancels 1,500 more flights *BBC News*.  5.7.2022. Viitattu 9.9.2022. (englanniksi)
83. ↑  Who has all the Heathrow Airport take off and landing slots? *Head for Points*. Viitattu 14.5.2022. (englanniksi)
84. ↑  British Airways Fleet Details and History *www.planespotters.net*. Viitattu 7.10.2023.
85. ↑  Fleet facts | About BA | British Airways *British Airways*. Viitattu 1.7.2022. (englanniksi)
86. 1 2 3 4 5  British Airways Has 49 Aircraft On Order: What Are The Plane Types? *Simple Flying*.  27.6.2021. Viitattu 18.8.2021. (englanniksi)
87. ↑  What Are The Oldest Boeing 777s In Service? *Simple Flying*.  7.6.2020. Viitattu 18.8.2021. (englanniksi)
88. ↑  British Airways Says It Will Take Its First Boeing 777X In 2024 *Simple Flying*.  26.2.2021. Viitattu 18.8.2021. (englanniksi)
89. ↑  British Airways Fleet Details and History *www.planespotters.net*. Viitattu 30.5.2021.

Aiheesta muualla
----------------

* Kuvia tai muita tiedostoja aiheesta **British Airways** Wikimedia Commonsissa

* British Airways

Oneworldiin kuuluvat lentoyhtiöt
Alaska Airlines | American Airlines | British Airways | Cathay Pacific | Finnair | Iberia | Japan Airlines | Malaysia Airlines | Qantas | Qatar Airways | Royal Air Maroc | Royal Jordanian | S7 Airlines | SriLankan Airlines

**Oneworld Connect:** Fiji Airways

**Entiset jäsenet:** Aer Lingus | Air Berlin | Canadian Airlines | LATAM | Malév | Mexicana



|  |  |  |  |  |  |
| --- | --- | --- | --- | --- | --- |
| 

| * n
* k
* m
Yhdistynyt kuningaskunta FTSE 100 |
| --- |
|  |
| 
* 3i
* Admiral Group
* Airtel Africa
* Anglo American
* Antofagasta
* Ashtead Group
* Associated British Foods
* Astra Zeneca
* Auto Traders Group
* Aviva
* B&M European Value Retail
* BAE Systems
* Barclays
* Barratt Developments
* Beazley
* Berkeley Group
* BP
* British American Tobacco
* BT Group
* Bunzl
* Burberry Group
* CNA Centrica
* Coca-Cola HBC
* Compass Group
* ConvaTec Group
* Croda International
* DCC
* Dechra Pharmaceuticals
* Diageo
* Diploma plc
* Endeavour Mining
* Entain
* Experian
* F&C Investment Trust
* Flutter Entertainment
* Frasers Group
* Fresnillo
* Glencore
* GSK
* Haleon
* Halma
* Hikma Pharmaceuticals
* Howdens Joinery
* HSBC
* IMI
* Imperial Brands Group
* Informa
* InterContinental Hotels Group
* Intermediate Capital Group
* Intertek
* International Consolidated Airlines Group
* JD Sports Fashion
* Kingfisher
* Land Securities Group
* Legal & General
* Lloyds TSB
* London Stock Exchange Group
* M&G
* Marks & Spencer
* Melrose Industries
* Mondi
* National Grid
* NatWest Group
* Next
* Ocado
* Pearson
* Pershing Square
* Phoenix Group
* Prudential
* Reckitt Benckiser
* RELX
* Rentokil Initial
* Right Move
* Rio Tinto Group
* Rolls-Royce
* RS Group
* Sage Group
* J Sainsbury
* Schroders
* Scottish Mortgage Investment Trust
* Segro
* Severn Trent
* Shell
* Smith & Nephew
* Smith
* Smiths Group
* Smurfit Kappa Group
* Spirax-Sarco Engineering
* SSE
* St. James's Place
* Standard Chartered
* Taylor Wimpey
* Tesco
* Unilever
* Unite Group
* United Utilities
* Vodafone
* Weir Group
* Whitbread
* WPP

 |
|  |
| Päivitetty: 4. tammikuuta 2024 |

 |